DA Den Europæiske Unions Tidende C 211/25

Appel iværksat den 30. marts 2011 af Guido Strack til prøvelse af Personalerettens dom af 20. januar 2011 i sag F-121/07, Strack mod Kommissionen

(Sag T-198/11 P)

2011/C 211/55

Processprog: tysk

Parter

Appellant: Guido Strack (Køln, Tyskland) (ved advokat H. Tettenborn)

Den anden part i appelsagen: Europa-Kommissionen

Appellantens påstande

Appellanten har nedlagt følgende påstande:

— Dommen afsagt af Personaleretten (Anden Afdeling) den 20. januar 2011 i sag F-121/07, Strack mod Kommissionen, ophæves i det hele.

— Kendelsen afsagt af Personaleretten (Anden Afdeling) den 17. september 2009 i sag F-121/07 ophæves, i det omfang appellantens påstand om afsigelse af udeblivelsesdom blev forkastet.

— Personalerettens afgørelser, hvorved sag F-121/07 først blev fordelt til Første Afdeling og herefter til Anden Afdeling, ophæves.

— Personalerettens afgørelse vedrørende sag F-121/07, hvorved appellantens skriftlige indlæg af 2. april 2009 og den deri indeholdte anmodning om adgang til at nedlægge en tillægspåstand blev forkastet eller afvist, ophæves.

— Der afsiges dom i overensstemmelse med de påstande, der blev nedlag af appellanten i stævningen i sag F-121/07, og i det skriftlige indlæg af 2. april 2009, og appelindstævnte dømmes i overensstemmelse med appellantens påstande og tillægspåstand i sag F-121/07.

— Kommissionen tilpligtes at betale alle sagsomkostninger.

— I overensstemmelse med relevant retspraksis fra Den Europæiske Menneskerettighedsdomstol tilkendes appellanten en erstatning for urimeligt langvarig sagsbehandling på mindst 2 500 EUR, eller efter Rettens skøn.

Anbringender og væsentligste argumenter

Til støtte for appellen har appellanten påberåbt sig 22 anbringender.

I sine anbringender har appellanten bl.a. anført: manglende kompetence for det dommerkollegium, der har truffet afgørelserne, ulovlig forkastelse af påstanden om udeblivelsesdom, ulovlig fristforlængelse efter Kommissionens anmodning, fejlagtigt afslag på adgang til at nedlægge en tillægspåstand, den manglende påbudte forening af sagen med sager mellem andre parter, fejlagtig gengivelse af de faktiske omstændigheder i den forberedende retsmøderapport og i den anfægtede dom, den refererende dommers forudindtagethed, tilsidesættelse af sprogordningen for retterne og forskelsbehandling af appellanten på grund af sprog samt den manglende oversættelse af sagens akter.

Endvidere har appellanten gjort gældende, at Personaleretten har gjort sig skyldig i tjenestefejl og ikke i tilstrækkeligt omfang har begrundet sin dom. Der henvises bl.a. til fortolkningen og anvendelsen af artikel 11, 25, 26, 26a og 90 ff. i vedtægten for tjenestemænd i Den Europæiske Union, artikel 6, 8 og 13 i den europæiske konvention til beskyttelse af menneskerettigheder og grundlæggende frihedsrettigheder, artikel 8, 41, 42, 47 og 52 i Den Europæiske Unions charter om grundlæggende rettigheder, artikel 6 ff. i forordning (EF) nr. 1049/2001 (1) og artikel 11 ff. i forordning (EF) nr. 45/2001 (2).

(1) Europa-Parlamentets og Rådets forordning (EF) nr. 1049/2001 af 30.5.2001 om aktindsigt i Europa-Parlamentets, Rådets og Kommissionens dokumenter (EFT L 145, s. 43).

(2) Europa-Parlamentets og Rådets forordning (EF) nr. 45/2001 af 18.12.2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT 2001, L 8, s. 1).